Mopesalema o ne a re: “[Jehofa] ga a kitla a nna a latofatsa ka bosakhutleng.” (Pes. 103:9) Ka jalo, ga re a tshwanela go akanya gore Modimo a ka se tlhole a tshepa motho yo o kileng a dira phoso e e masisi. Ricardo yo a ileng a latlhegelwa ke tshiamelo morago ga go nna mogolwane ka dingwaga di le dintsi, a re: “Ke ne ka swabisiwa thata ke phoso e ke e dirileng. Ke ne ka fetsa nako e telele ke ikutlwa ke sa tshwanelege mme seo se ile sa nkgoreletsa gore ke se ka ka boa ke direla bakaulengwe ke le molebedi. Ke ne ke sa dumele gore ke tla kgona go itshupa gape gore ke a ikanyega. Mme e re ka ke rata go thusa batho ba bangwe, ke ne ka kgona go tshwara dithuto tsa Baebele, ke kgothatsa bakaulengwe kwa Holong ya Bogosi le go bereka le bone mo bodireding jwa tshimo. Seo se ne sa nthusa gore ke boe ke itshepe mme gone jaanong ke mogolwane gape.”